
Formarea și consolidarea unor comportamente esențiale, durabile și valoroase - fie ele capacități, abilități sau atitudini, care pot sprijini integrarea facilă a copilului în mediul școlar primar trebuie să înceapă încă din ciclul preșcolar. Abilitățile de muncă intelectuală independentă, condiție obligatorie a unui traseu personal de succes, este un proces complex și continuu care îmbină cunoaştere, gândire, practică, atitudini și trăsături de caracter pozitive. Considerate abilități de viață, ele reprezită resursa, poate cea mai importantă, pentru o dezvoltare personală ascendentă, cu toate consecințele ei favorabile. Copii cu nivel ridicat de independență în muncă au trăsături de personalitate pozitive, reușesc să-și autoregleze comportamentele, dobândesc un nivel mai ridicat de autocontrol și stimă de sine, au o stare psihică și emoțională mai bună, se adaptează mai ușor condițiilor mereu în schimbare, se integrează repede și funcționează mai bine în societate.
Din această perspectivă, grădinița, ca prim nivel de educație instituționalizată, are misiunea de a pune bazele elementelor care condiționează dezvoltarea personală a viitorului școlar. De aici, responsabilitatea cadrelor didactice din învățământul preșcolar privind alegerea și derularea unor programe educaționale potrivite, destinate formării abilităților de muncă intelectuală independentă, respectiv: gândire logică (dată de capacitatea de a realiza operații de comparație, analiză, sinteză, generalizare, abstractizare), atenție și putere de concentrare, capacitate de memorare, deprinderi de muncă independentă, comportament volitiv ( voința) și motivație (interesul) pentru învățare. Cu disponibilitate și creativitate putem crea, mai ales pentru grupele de preșcolari mari, numeroase oportunități de învățare cu scopul mai sus enunțat. Este idea exprimată într-un inverviu acordat presei online[footnoteRef:1] de prof. Florin Colceag, antrenorul de “genii”: “La naștere, toți copiii sunt supradotați”. [….] ”totul se poate redresa prin educație. E nevoie de o reformă care nu presupune efort și nici buget, ci doar binevoință [….] Noi nu am cultivat în copiii noștri orizonturi largi. Îi învățăm cunoștințe, în loc să-i învățăm înțelepciune”.  [1:  Alternative News.ro, 2017: https://www.alternativenews.ro/2017/03/florin-colceag-la-nastere-toti-copiii-sunt-supradotati-de-cei-care-palesc-mamele-sunt-responsabile-total.html?m=1 ( accesare: 30.03.2019).
] 

Desi la vârsta preșcolarității nu putem vorbi despre autonomie în învățare, din considerente care țin de nivelul de dezvoltare naturală a capacităților intelectuale ale educabililor, putem însă vorbi despre premise care pot influența dobândirea ei ulterioară. 
Aici aș încadra, ca bună practică, Proiectul educational optional de dezvoltare personală a copiilor prin jocuri de atenție, perspicacitate și logică Puterea minții, pe care obișnuiesc să-l derulez cu grupele mari.  
Vizând dezvoltarea personală a preșcolarilor, el reunește obiective din mai multe domenii experiențiale: DȘ-Activitate matematică; DLC- Educarea limbajului și ADP- activități de dezvoltare personală. De asemenea, include și obiective care vizează dezvoltarea lor emoțională, specifice activităților de consiliere a copiilor. 
Tematica activităților corespunde nivelului de dezvoltare al preșcolarilor de vârstă mare și urmărește dezvoltarea capacităților lor personale prin stimularea imaginației, creativității, memoriei, inteligenței, schemelor logice de gândire  care facilitează transferul cunoștințelor și aplicarea lor în toate planurile de dezvoltare.  
Prin conținutul opționalului, jocul de gândire este transformat într-un instrument de educare care vizează dezvoltarea unor competențe funcționale, ca de exemplu capacități organizatorice, de autogestiune, de management al timpului, de luare a deciziilor, de prelucrare și utilizare contextuală a unor informații, de identificare și rezolvare a problemelor, toate având drept scop îmbunătățirea performanțele școlare și asigurarea progresul constant al participanților. Jocurile propuse favorizează dezvoltarea aptitudinilor imaginative, a capacităţii de a crea sisteme de imagini generalizate despre obiecte şi fenomene, precum şi de a efectua diverse combinări mentale cu imaginile respective. În acest fel, copiii pot dodândi numeroase şi variate cunoştinţe despre mediul înconjurător prin care își dezvoltă procesele psihice de reflectare directă şi nemijlocită a realităţii: percepţiile, reprezentările, memoria, imaginaţia, gândirea, limbajul.
Ca tipuri de activități de învățare utilizez jocurile și exercițiile de atenție, cele de succesiune temporală, jocurile tip Sudoku și labirint, jocurile de diferențe, de asociere, de analogie, de memorie vizuală, de discriminare vizuală, de memorare, de utilizare a propoziției negative, de identificare a elementelor greșite sau absurde dintr-o imagine sau afirmație, etc. Un loc important în programa opționalului îl asigur activităților de consiliere personală care vizează voința, motivația de învățare etc. și pentru care utilizez metode și mijloace ca: poveștile cu tâlc, metoda de ascultare activă Batii Strauss, ș.a. Nu uit niciodată să includ momente distractive și de mișcare care asigură relaxarea și captarea interesului copiilor pentru conținutul educativ al activităților.
Unele jocuri și exerciții se desfășoară ca activități frontale, îndeosebi a celor  destinate înțelegerii sarcinilor și a modului de rezolvare a situațiilor- problemă, dar majoritatea ca activități bazate pe lucru individual pentru formarea sau consolidarea cunoștințelor, deprinderilor și abilităților stabilite ca obiective educaționale. 
Pentru transmiterea conținutului de învățare utilizez materiale didactice cât mai atractive ca suporturi digitale de explicare, jocuri logice, fișe de lucru color, materiale audio-vizuale, etc. 
Întrucât capacitățile urmărite pot fi consolidate doar în timp, periodic, pe parcursul anului școlar includ un set de activități, sub genericul  „Vreau, Pot și Știu să lucrez singur !”, activități care constau în exerciții-joc de tipul celor deja învățate, pe care însă copiii și le pot alege singuri, dintr-un portofoliu realizat special în acest sens. Portofoliul constituit cuprinde mai multe fișe de lucru, cu același tip de exerciții: labirint, joc de diferențe, joc de succesiune temporală, joc de identificare a greșelilor intenționate dintr-o imagine, Sudoku, pe care îl îmbogățesc continuu. 
La sfârșitul fiecărei activități individuale, copiii își așează lucrările pe un panou/o galerie de lucrări, având astfel posibilitatea prezentării propriului rezultat celorlalți colegi. Pentru a le crea sentimentul de mândrie, a spori stima de sine și încrederea în propriile forțe, indiferent de rezultatul muncii, fiecare copil primește, drept recompensă pentru străduință, un jeton cu față zâmbitoare pe care singuri și-l lipesc pe fișa personală cu recompense motivaționale pentru lucru independent, fișă pe care la sfârșitul anului o duc părinților.
Experiența personală în derularea acestui tip de proiect educațional, mă îndreptățește să susțin că, la grupa mare putem acționa cu șanse mari de reușită pentru formarea autonomiei privind munca intelectuală, folosind exercițiu repetat, sistematic, realizat în timp, prin care se antrenează gândirea cu toate componentele sale și se formează abilități și atitudini personale ca atenție, voință, încredere și motivație. Compentențele formate și capacitățile dezvoltate pregătesc copiii pentru munca de tip școlar, contribuie la modelarea unor trăsături pozitive ale personalității lor cu impact asupra autonomiei personale în învățare ( voință, perseverență, independență în decizii, autoresponsabilitatea, spirit organizatoric, spirit de inițiativă etc) și asigură adaptarea mai facilă la noul statut. Ele se regăsec în stilul de lucru al copiilor încă din primul an de școală și în atitudinea lor faţă de obligația de îndeplinire a sarcini școlare (în clasă sau temă pentru acasă).
	Fără a minimiza influența dezvoltării biologice specifică vârstei și caracteristicile trăsăturilor individuale de personalitate, rezultatele evaluate la sfârșitul proiectului, dar mai ales impactul lui educațional urmărit în prima parte a clasei primare este cu siguranță și rodul valențelor educative ale opționalului proiectat și derulat. 

